Sólveig Anna Jónsdóttir, formaður Eflingar, segir það hafa verið faglega og óhjákvæmilega ákvörðun að öllu starfsfólki skrifstofu félagsins yrði sagt upp. Hún kveðst telja sig hafa fullan stuðning félagsmanna og að auðvelt verði að fá fagfólk til starfa hjá félaginu.
Öllum starfsmönnum á skrifstofu Eflingar barst uppsagnarbréf í nótt. Þau verða skyldug til þess að vinna uppsagnarfrest, að frátöldum síðasta mánuðinum. Sólveig Anna segist viðbúin að grípa til sérstakra ráðstafana ef starfsfólk mætir ekki til vinnu.
Það starfsfólk sem fréttastofa ræddi við í morgun sér ekki fyrir sér að sækja aftur um starf hjá Eflingu eftir uppsögnina. Margt þeirra er með áratuga reynslu af verkalýðsbaráttu. Formaður Eflingar segist ekki hafa áhyggjur af að það reynist erfitt að fá fagfólk til starfa hjá félaginu í þeirra stað.
Nei ég hef engar áhyggjur af því. Starfsaðstæður, launakjör, metnaðarfullar hugmyndir um fyrirmyndar þjónustu til handa eigendum félagsins, sem eru félagsfólk Eflingar, ég held að þetta hljóti allt að vera bara spennandi og aðlaðandi verkefni fyrir folk til þess að vilja taka þátt í.
Sólveig Anna segist ekki telja að stjórn félagsins fari með uppsögnunum gegn gildum í verkalýðsbaráttunni.
Ertu ekki með þessu að gera í rauninni eins og stórkapítalistarnir sem þið eruð að berjast gegn, að segja upp fólki og ráða svo aftur á lægri launum? Það hefur bara hvergi nokkurn tíman komið fram að það sé ætlunin með þessu og það er na´ttúrlega ótrúlegt að verða vitni að þessum svona vanstilltu hugmyndum sem settar eru fram í umræðunni um fyrirætlanir og tilganginn með skipulags breytingum. Eins og fram hefur komið er markmiðið gagnsæi í launakjörum. Það að uppræta venjur sem að hafa einhvernvegin safnast upp og eru ekki málefnanlegar og það að innleiða eðlilegt bil á milli lægstu og hæstu launa á vinnustaðnum.
Þannig þið eruð ekki að fara að segja fólki upp og ráða svo inn í sömu stöður á lægri launum? Við erum að fara að taka upp nýtt launakerfi. Það auðvitað þýðir algera endurskoðun á því hvernig launastrúktúrinn er byggður upp.
Þeir sem þið eruð að hvetja til að sækja um stöðurnar sínar aftur, eru þeir að fara að vera ráðnir inn á sömu launum og þeir höfðu áður? Við erum að fara að breyta launastrúktúrnum eins og marg oft hefur komið fram. Ég get á þessum tímapunkti ekki svarað nákvæmlega hvernig endanleg ráðningarkjör fólks verða, það hlýtur að vera augljóst. Við erum að fara að auglýsa öll störf. Við erum að fara að breyta ýmsu hvað varðar hæfniviðmið og svo framvegis. Það væri einfaldlega óábyrgt af mér á þessari stundu að fara að vera með yfirlýsingar um þetta.
